رضوی لائبریری میں بارہویں صدی عیسوی سے متعلق عیسائیت کے مقدس قلمی نسخوں سے نقاب کشائی کی تقریب کا انعقاد

آستان قدس رضوی کی علمی و ثقافتی آرگنائزیشن کی 274 ویں  منگل وار تقریب ’’بارہویں صدی سے متعلق عیسائیت کے مقدس قلمی نسخوں‘‘ سے نقاب کشائی کے محور پر  حرم امام رضا(ع) کی لائبریری میں منعقد کی گئی ۔

خبر کا کوڈ: ۷۸

تاریخ: ۰۷ فروردين ۲۰۲۶ - ۱۹:۴۵

آستان نیوز کی رپورٹ کے مطابق؛ مؤرخہ 30 دسمبر2025 بروز منگل کو ولادت امام محمد تقی(ع) اور نئے سال2026 کے آغاز اور ولادت حضرت عیسیٰ(ع) کی مناسبت سے حرم امام رضا(ع) کی مرکزی لائبریری کے ’’اندیشہ‘‘ ہال میں تقریب منعقد کی گئی جس میں آرگنائزیشن آف لائبریریز ،میوزیمز اور آستان قدس کے دستاویزاتی مرکز کے ماہرین اور چند ایک سربراہان نے شرکت فرمائی۔
اس تقریب کے دوران چمڑے کے 93صفحات پر بارہویں صدی عیسوی سے متعلق  مقدس قلمی نسخوں کے متون سے نقاب کشائی کی گئی  یہ صفحات لکڑی کی جلد میں تیار کئے گئے تھے اس کے علاوہ یہ قلمی نسخہ خوبصورت خطاطی و فنّی تزئینات سے بھی مزیّن ہے ۔
رضوی خزانے میں ابراہیمی ادیان کے قیمتی ورثے کی حفاظت
آستان قدس رضوی کے شعبہ مخطوطات کے ڈائریکٹر جناب رمضان علی ایزانلو نے اس قلمی نسخے کے بارے میں اظہار خیال کرتے ہوئے کہا کہ یہ مقدس کتاب ’’امھری‘‘ زبان میں اور ’’گعزی‘‘ حروف الف باء کے ساتھ  تحریر شدہ ہے ۔
واضح رہے کہ یہ کتاب اناجیل اربعہ یا عیسائیت کے دیگر اہم اور مقدس متون پر مشتمل ہے ۔
انہوں نے اس بات پر تاکید کی کہ یہ اثر ارتھوڈوکس عیسائیت سے تعلق رکھتا ہے ،خط گعزی  قدیم حبشہ یعنی ایتھوپیا کی عوام سے متعلق ہے ،اس خط کے تین قیتمی نسخے رضوی خزانے میں موجود ہیں ۔
جناب ایزانلو نے کہا تاریخ میں مقدس کتابوں کے ساتھ دو طرح کے رویّے دیکھے گئے ہیں کچھ نے انہیں نذرِ آتش کیا اور کچھ نے انہیں محفوظ رکھا ، اور آستان قدس رضوی نے ہمیشہ دوسرا راستہ اپناتے ہوئے اسلامی اور شیعہ قیمتی نسخوں کی حفاظت کے ساتھ ساتھ اس خزانے میں دیگر ابراہیمی ادیان کی میراث کو بھی محفوظ رکھا۔
آستان قدس رضوی کے شعبہ مخطوطات کے ڈائریکٹر نے ابراہیمی ادیان کے قیمتی ورثے سے متعلق تفصیلات بتاتے ہوئے کہا کہ رضوی خزانے میں اس وقت عیسائیت کے 603 قلمی اور سنگی طباعت کے نسخے موجود ہیں اور یہودیوں کے 178قلمی اور سنگی  نسخے اس خزانے میں موجود ہیں۔
جناب ایزانلو نے اس تقریب کے دوران حضرت امام محمد تقی الجواد(ع) اور حضرت عیسیٰ(ع) کے مابین پائی جانے والی بعض مشابہتوں کا ذکر کرتے ہوئے کہا کہ اس امام کو ’’عیسی ثانی‘‘ بھی کہا جا تا ہے ۔
رضوی لائبریری میں فنِ مرمت کی تاریخ
آستان قدس رضوی کے ثقافتی آثار کی مرمت کرنے والے شعبے کے ڈائریکٹر سید علی طباطبائی نے بھی اس تقریب کے دوران گفتگو کی اور کہا کہ رضوی لائبریری میں تعمیر و مرمت کا کام پانچ صدیوں پر محیط ہے،دستاویزات کے مطابق آثار کی مرمت کا کام صفوی دور سے جاری ہے ۔
جناب طباطبائی نے مزید یہ بتایا کہ اگرچہ یہ شعبہ پہلے فقط دستاویزات اور مخطوطات کی مرمت پر مرکوز تھا مگر انقلاب اسلامی کے بعد سے اس کے دائرہ کار میں وسعت دی گئی۔
انہوں نے حاضرین کوعیسائیت کے اس قلمی نسخے کی مرمت کےتمام عملی مراحل سے آگاہ کرتے ہوئے کہا کہ ثقافتی آثار کی حفاظت در اصل آئندہ نسلوں کے فکری ورثے کی حفاظت ہے ، اسی موقع پر ایک مختصر دستاویزی فلم بھی پیش کی گئی جس میں آستانِ قدسِ رضوی کے شعبۂ مرمت کی سرگرمیوں اور مذکورہ نسخے کی تجدید کے مراحل کو دکھایا گیا۔
قابل توجہ ہے کہ اس تقریب میں حضرت امام محمد تقی الجواد علیہ السلام کے جشنوں کے انعقاد سے متعلق تاریخی دستاویزات سے بھی نقاب کشائی کی گئی  اور ان کے ڈیجیٹل آرکائیو کا بھی تعارف کرایا گیا ، یہ تقریب 2026 عیسوی کے نئےسال کے آغاز کا ایک نمایاں اورروحانی باب قرار پایا۔